শাহ আরেফিন টিলা বাংলাদেশের সিলেট জেলার কোম্পানীগঞ্জ উপজেলায় অবস্থিত একটি পাথর সমৃদ্ধ টিলা, যা ‘সাদা পাথর’ এলাকার অংশ হিসেবে পরিচিত। টিলাটি ভূ-তাত্ত্বিক ও পর্যটন–উভয় দিক থেকেই পরিচিত।  বাংলাদেশ সরকার সিলেট অঞ্চলের কোয়ারি ব্যবস্থাপনা নিয়ে ২০১৬ সালে  জাফলং, ভোলাগঞ্জ, শাহ আরেফিন টিলা, বিচানাকান্দি, লোভাছড়ার কিছু অংশ পাথর উত্তোলন নিষিদ্ধ করে এবং ২০২৫ সালে মুহাম্মদ ইউনূসের অন্তর্বর্তীকালীন সরকার দেশব্যাপী ১৭টি কোয়ারির ইজারা স্থগিত করে। প্রায় ৫০০ একরজুড়ে বিস্তৃত শাহ আরেফিন টিলা একসময় ছিল দু’টি সুউচ্চ টিলার নিবিড় ভূদৃশ্য—চূড়ায় ঘন সবুজ, ভাঁজে ভাঁজে লালচে-বাদামি আঠালো মাটির নিচে স্তরে স্তরে ছোট-বড় অসংখ্য শিলাখণ্ড। স্থানীয়দের অনেকেই তাকে ডাকত ‘পাথরের খনি’ নামে।দীর্ঘদিনের পাথর উত্তোলন, অবৈধ খনন ও কোয়ারি কার্যক্রমে পাহাড়ের অনেক অংশ হারিয়ে গেছে।    নামকরণ  লোককথায় প্রচলিত, সাতশ বছরেরও আগে হজরত শাহজালাল-এর অন্যতম সফরসঙ্গী হজরত শাহ আরেফিন খাসিয়া পাহাড়ঘেঁষা এই অঞ্চলে আসা-যাওয়ার সময় টিলার চূড়ায় বিশ্রাম নিতেন। সেই ‘আসন’ বা বিশ্রামস্থলের স্মৃতি থেকেই টিলাটির নাম হয়েছে ‘শাহ আরেফিন টিলা’। নামের সঙ্গে জড়িয়ে আছে ভূতাত্ত্বিক পরিচয়ও—টিলার ভেতরে বড় বড় শিলাখণ্ডের সঞ্চয় রয়েছে। যা খনিজ হিসেবে উত্তোলনের আকর্ষণ তৈরি করেছে এবং পরিবেশগত ঝুঁকির উৎস হয়েছে।   ভৌগোলিক অবস্থান  শাহ আরেফিন টিলা সিলেটের সীমান্তঘেঁষা কোম্পানীগঞ্জে অবস্থিত। আশপাশে পিয়াইন নদী ও দাউকি (জাফলং) নদীর শাখা-প্রশাখা বয়ে গেছে; অঞ্চলটি প্রাগৈতিহাসিক শিলা–কঙ্কর বয়ে আনা পাহাড়ি নদ-নদীর নুড়িপাথরের জন্য খ্যাত।  এটি সিলেট জেলার কোম্পানীগঞ্জ উপজেলায়, জাফলং-পিয়াইন-দাউকি জলধারার প্রভাবিত শ্বেতপাথর অঞ্চলের মধ্যে অবস্থিত। প্রশাসনিক হিসাবে সরকারি খাস খতিয়ানে নিবন্ধিত জমি ১৩৭.৫০ একর; তবে টিলাকে ঘিরে বিস্তৃত ভূভাগ ও আশপাশের নিম্নভূমি মিলিয়ে পরিচিত এলাকা প্রায় ৫০০ একর পর্যন্ত ধরা হয়। উত্তরে খাসিয়া পাহাড়শ্রেণির প্রান্তভূমি, দক্ষিণে পিয়াইন নদীতীরের চর-খাল ও বসতি, আর পূর্ব-পশ্চিমে টিলা-নিম্নভূমির পালাবদল এই ভূদৃশ্যকে গড়ে তুলেছে—যেখানে বর্ষায় উজান থেকে নেমে আসা নুড়ি-বোল্ডার প্রাকৃতিকভাবে জমা হয়।   পাথর উত্তোলন  সিলেট অঞ্চলে ১৯৯০–এর দশকের শেষভাগ থেকে কোয়ারি–কেন্দ্রিক পাথর উত্তোলনের বিস্তার ঘটে; জাফলং ও ভোলাগঞ্জে ভারী যন্ত্রপাতির ব্যবহার নিয়ে আদালতে রিট হয়। যেখানে পরিবেশ সংরক্ষণ আইন ও বিধিমালা প্রয়োগের প্রশ্ন উত্থাপন করা হয়।  ২০১৬ সালে পরিবেশগত ঝুঁকি ও প্রাণহানি–আশঙ্কার প্রেক্ষিতে জাফলং, ভোলাগঞ্জ, শাহ আরেফিন টিলা, বিচানাকান্দি ও লোভাছড়া—এসব কোয়ারিতে পাথর উত্তোলন নিষিদ্ধ করা হয়। কোভিড–১৯–এর সময় (ফেব্রুয়ারি ২০২০) সিলেটের একাধিক কোয়ারির ইজারা স্থগিত/বাতিল হওয়ার পরও বিভিন্ন পর্যায়ে অবৈধ উত্তোলনের অভিযোগ ওঠে। পরবর্তীতে ২৭ এপ্রিল ২০২৫ তারিখে সরকার ১৭টি কোয়ারির ইজারা স্থগিতের সিদ্ধান্ত জানায়। গত আড়াই দশকে পরিস্থিতি বদলেছে। গোপন ও প্রকাশ্য উভয় পথে পাথর উত্তোলন বাড়তে বাড়তে টিলার শরীর ক্ষয় হতে থাকে; কোথাও কোথাও সৃষ্টি হয় গভীর গর্ত। দীর্ঘ সময়ের খোঁড়াখুঁড়ির ফলে টিলা দুটির প্রায় ৮৫ শতাংশ অংশই নষ্ট হয়ে গেছে বলে স্থানীয় বর্ণনায় উঠে আসে—যার শুরু ২০০০ সালের দিকে, আর ২০১৪–১৫ সালের দিকে বেআইনি যান্ত্রিক ‘বোমা মেশিন’ বসিয়ে পাথর ভাঙা যোগ হওয়ায় ক্ষয় আরও ত্বরান্বিত হয়।   কর্মসংস্থান ও শ্রম ঝুঁকি  কোম্পানীগঞ্জ এলাকায় হার্ডরক উত্তোলনের অর্থনৈতিক সম্ভাবনা নিয়ে ২০১৪ সালের একটি গবেষণায় খনি পদ্ধতির সম্ভাবনা, ব্যয়–লাভ ও সরবরাহ–ব্যবস্থা বিশ্লেষণ করা হয়েছে। আলোচনা রয়েছে শুধু অর্থনৈতিক দিক দেখলে সিদ্ধান্ত অসম্পূর্ণ হতে পারে; পরিবেশগত ক্ষতি ও সামাজিক প্রভাবও একসঙ্গে বিবেচনার দাবি রয়েছে।  খনিজ আইন ও লাইসেন্সিং প্রক্রিয়া নিয়ে সাম্প্রতিক পর্যালোচনাগুলোও খনি পরিচালনায় পরিবেশ আইনকে কার্যকরভাবে একীভূত করার প্রয়োজনীয়তা দেখায়।  প্রথম আলোর এক প্রতিবেদনে বাংলাদেশ পরিবেশ আইনবিদ সমিতি- বেলা জানিয়েছে, নির্বিচার পাথর উত্তোলনের কারণে গর্ত ধসে ২০০৫ সালের ১৪ ফেব্রুয়ারি থেকে ২০২১ সালের ১৪ ডিসেম্বর পর্যন্ত শাহ আরেফিন টিলায় ৩৮ জন শ্রমিক মারা গেছেন।   সাম্প্রতিক পরিস্থিতি (২০২৪–২৫)  ২০২৪–২৫ সময়ে ‘সাদা পাথর’ ও শাহ আরেফিন টিলা–ঘিরে অবৈধ উত্তোলন/লুটের নানা অভিযোগ ও প্রশাসনিক অভিযান নিয়ে ধারাবাহিক সংবাদ প্রকাশিত হয়েছে। অনুসন্ধানভিত্তিক কয়েকটি প্রতিবেদন লুটতরাজ, স্থানীয় সিন্ডিকেট ও প্রশাসনিক শৈথিল্যের প্রভাব তুলে ধরে; একই সঙ্গে অভিযানে বিপুল পরিমাণ লুটকরা পাথর উদ্ধার–সংক্রান্ত তথ্যও আসে। এ সময়ে প্রশাসন যৌথবাহিনী মোতায়েন, উদ্ধারকৃত পাথর ফেরত আনা ও ইজারা–নীতির পুনর্বিবেচনার কথাও জানায়।  সিলেট অঞ্চলে কোয়ারি ভিত্তিক পাথর উত্তোলনের কারণে মাটি ভাঙে, নদীর পথ বদলে যায়, শব্দ ও ধুলা বাড়ে, আর প্রাণবৈচিত্র্য ক্ষতিগ্রস্ত হয়। জাফলং–দাউকি তীরের ইসিএ এলাকায় স্থানীয় মানুষের জীবনযাত্রা, প্রশাসনিক ব্যবস্থাপনা ও নীতির ঘাটতি—এসব বিষয় সাম্প্রতিক গবেষণায় উঠে এসেছে। খাসি সহ নৃতাত্ত্বিক সম্প্রদায়ের জীবিকা ও সংস্কৃতিতেও এর প্রভাব পড়ছে।   ইসিএ এলাকায় টেকসই ব্যবস্থাপনা ও স্থানীয় অংশগ্রহণ বাড়ানোর সুপারিশ অনেকদিন ধরে করা হচ্ছে। এসব উদ্যোগের অভিজ্ঞতা ইইউসিএন বাংলাদেশের প্রকাশনায় নথিভুক্ত আছে। আন্তর্জাতিক নথিতেও (যেমন CBD–এর Aichi Target 11 ডসিয়ার) জাফলং–দাউকি নদীমাঠকে সংবেদনশীল এলাকা হিসেবে উল্লেখ করা হয়েছে।   আইনগত কাঠামো  এলাকায় খনিজ আহরণ ও পরিবেশ–ব্যবস্থাপনা সম্পর্কে বাংলাদেশের মূল আইনি কাঠামোগুলো হলো:  পরিবেশ সংরক্ষণ আইন, ১৯৯৫ (Act No. 1 of 1995)—পরিবেশ সংরক্ষণ, মানোন্নয়ন ও দূষণ নিয়ন্ত্রণে সরকারের ক্ষমতা, ECA ঘোষণার বিধান ইত্যাদি নির্ধারণ করে।  পরিবেশ সংরক্ষণ বিধিমালা, ১৯৯৭—শিল্প/প্রকল্পের শ্রেণিবিন্যাস (Green/Orange/Red), ইআইএ/ইইই, মানদণ্ড, ECA–সংক্রান্ত নিষেধাজ্ঞা নির্ধারণ।  পরিবেশ সংরক্ষণ (ইকোলজিক্যালি ক্রিটিকাল এরিয়া) ব্যবস্থাপনাবিধিমালা, ২০১৬—ঘোষিত ইসিএ এলাকায় শাসন–ব্যবস্থা, কমিটি ও স্থানীয় অংশগ্রহণের কাঠামো।  খনি ও খনিজ সম্পদ (নিয়ন্ত্রণ ও উন্নয়ন) আইন, ১৯৯২ এবং বিধিমালা, ২০১২—অনুসন্ধান/ইজারা/রয়্যালটি সহ কোয়ারি–নিয়ন্ত্রণের বিস্তারিত বিধান।  জাতীয় সংরক্ষণ কৌশল (২০২১–২০৩৬)—জীববৈচিত্র্য, ইসিএ ও প্রাকৃতিক সম্পদ–ব্যবস্থাপনার নীতি–দিকনির্দেশ।   আদালতের ভূমিকা  সিলেট অঞ্চলে কোয়ারি–সংক্রান্ত নীতিমালা সত্ত্বেও বাস্তবায়ন ঘাটতি ও আইন–অমান্যের বিরুদ্ধে নাগরিক ও পরিবেশ–সংগঠনগুলোর ধারাবাহিক মামলা–আন্দোলনের নজির রয়েছে। ২০০৫ সাল থেকে শুরু করে ২০১৭ সালের রায়সহ (WP 7552/2015) একাধিক মামলায় পরিবেশ সংরক্ষণ আইন, ১৯৯৫; পরিবেশ সংরক্ষণ বিধিমালা, ১৯৯৭; ও বন আইন, ১৯২৭ প্রয়োগের নির্দেশনা আসে। ২০২৫ সালে ইজারা স্থগিতাদেশ জারির ঘোষণাও শাসন–পুনর্মূল্যায়নের অংশ হিসেবে দেখা হয়।   আরও দেখুন   জাফলং  ভোলাগঞ্জ  বিছানাকান্দি  পিয়াইন নদী   তথ্যসূত্র   বিষয়শ্রেণী:সংবেদনশীল এলাকা বিষয়শ্রেণী:সিলেট জেলার দর্শনীয় স্থান বিষয়শ্রেণী:পাথর বিষয়শ্রেণী:বাংলাদেশের দর্শনীয় স্থান